
            REPUBLIKA E SHQIPËRISË

           KUVENDI

           Këshilli për Rregulloren, Mandatet dhe Imunitetin

       Dokument parlamentar

    PROCESVERBAL

     (datë 03.10.2013 ora 10:00)

Drejton Mbledhjen:

ILIR META  -  KRYETAR I KUVENDIT
Rendi i ditës: 

Verifikimi i mandatit të deputetit, zgjedhur me vendimin nr. 791, datë 11.  09. 2013 të Komisionit Qëndror të Zgjedhjeve “Për dhënien e mandatit të deputetit të Kuvendit kandidatit të radhës të listës shumemërore të Partisë Demokratike, në Qarkun e Lezhës, për plotësimin e vendit vakant të krijuar nga heqja dorë e z.Vasil Bicaj nga mandati i deputetit”.
Të pranishëm: z. Namik Dokle, z. Fatmir Xhafaj, z. Kastriot Islami, Znj. Vasilika Hysi, Znj. Ermonela Felaj, z. Arben Ristani, z. Dashamir Tahiri.

Mungojnë: z. Sokol Olldashi.
HAPET MBLEDHJA

Ilir Meta – Përshëndetje të nderuar kolegë! Atëherë, në bazë të gjithë dokumentacionit të KQZ-së dhe administratës së Kuvendit pas krijimit të vendit vakant të zotit Vasil Bici, ky vend plotësohet me kandidatin në listën e Partisë Demokratike zotin Mhill Fufi. Po citoj përpara jush edhe raportin e Këshillit për Rregulloren, Mandatet dhe Imunitetet. Këshilli për Rregulloren, Mandatet dhe Imunitetin në mbledhjen e tij të datës 3 tetor 2013, nën drejtimin e Kryetarit të Kuvendit, zotit Ilir Meta, në mbështetje të nenit 13 pika 5 të Rregullores së Kuvendit, u njoh dhe diskutoi rreth vendimit të Komisionit Qëndror të Zgjedhjeve nr. 791, datë 16.09.2013 “Për dhënien e mandatit të deputetit të Kuvendit kandidatit të listës shumëemërore të Partisë Demokratike në qarkun Lezhë, për plotësimin e vakancës së njoftuar nga Kuvendi i Shqipërisë”. Këshilli konstaton se Kuvendi, me shkresën nr. prot. 6767, datë 11.09.2013 në mbështetje të nenit 164 pika 1 të Kodit Zgjedhor ka njoftuar Komisionin Qëndror të Zgjedhjeve për krijimin e vakancës në zonën zgjedhore Qarku Lezhë, si rezultat i refuzimit të deputetit Vasil Bicaj për të bërë betimin, duke hequr dorë nga mandati i deputetit. Sipas nenit 71, pika 2, shkronja a) të Kushtetutës si dhe nenit 4, pika 5 të Rregullores së Kuvendit, konstatimi i mospranimit të bërjes së betimit nga ana e deputetit, shkakton mbarimin e mandatit të deputetit. Komisioni Qëndror i Zgjedhjeve, në mbështetje të nenit 164, pika 2 të Kodit Zgjedhor ka vendosur t’i japë mandatin e deputetit të Kuvendit të Shqipërisë kandidatit të rradhës në listën shumëemërore të Partisë Demokratike, Qarku Lezhë, z. Mhill Fufi. Në përfundim të shqyrtimit, Këshilli konstaton se mandati i dhënë deputetit Mhill Fufi është në përputhje me kërkesat e parashikuara në nenin 69 dhe 70 të Kushtetutës së Republikës së Shqipërisë, të ndryshuar. Për pasojë, deputeti Mhill Fufi, në mbështetje të nenit 4 pika 1, të Rregullores së Kuvendit ftohet në seancën plenare të Kuvendit për të bërë betimin, për të filluar ushtrimin e mandatit të deputetit. Keni ndonjë pyetje, apo jemi të gjithë dakord?
Fatmir Xhafaj – Kam një shqetësim zoti Kryetar. Këtu në raport thuhet këshilli konstaton se mandati i deputetit Fufi përputhet me nenin 69 dhe 70, por nuk referohen raste ose të dhëna, të cilat të verifikojnë përputhshmërinë e mandatit. Stafi duhet të bëjë kërkime për të verifikuar përputhshmërinë e mandati sipas neneve që përmenden më sipër në raport, mendoj unë. 

Kastriot Islami – Atëherë, ky fakt vërteton të kundërtën, pasi nëse nuk ka asgjë do të thotë që mandati është në Rregull. 

Fatmir Xhafaj – Unë them që të mos ketë asnjë veprimtari, e cila të bjerë ndesh me kërkesat e parashikuara në Kushtetutë për mandatin e deputetit. 

Shefqet Zani – Ky problem është zgjidhur.

Fatmir Xhafaj – Natyrisht. Përderisa i keni çuar Kryetarit dokumentacionin kjo punë ka mbaruar, nuk kam asnjë gjë në kundërshtim, por them që duhet bërë praktik për herë tjetër. 

Kastriot Islami – Atëherë, unë propozoj që presoni duhet të bëjë një deklaratë me firmën e vet. 

Namik Dokle – Pra, si rasti i Rudina Seserit, e cila dha dorëheqjen me deklaratën e saj. 

Ilir Meta – Pra, për çdo rast të tillë në të ardhmen do bërë një komunikim me shkrim.

Vasilika Hysi – Rregullorja thotë që e verifikon Këshilli mandatin. 

Namik Dokle – Verifikimi i mandateve edhe nëse bëhet nga këshilli bëhet mbi bazën e një dokumentacioni. 

Fatmir Xhafaj – Atëherë, deputeti të bëjë një deklaratë dhe ta firmosë vet ai.

Ilir Meta – Në të ardhmen jam dakord, por tani si do të veprojmë?

Arben Ristani – Unë mendoj të procedojmë si në rastet e mëparshme.

Vasilika Hysi – Zoti Ristani ky është një Këshill i ri dhe do të gjejmë më mënyrën më të mirë të punës. 

Fatmir Xhafaj – Po pra, le të bëj deputeti një deklaratë me shkrim.

Ilir Meta – Por çfarë duhet të deklarojë në shkresën që do të sjellë?

Aida Shllaku – Të deklarojë që me anë të kësaj shkrese plotëson të gjitha kërkesat e parashikuara të nenit 69-70 të Kushtetutës. 

Ilir Meta – Dakord. Atëherë nëse bëhet deklarata, ju zoti Ristani do të jeni gati ta lexoni.

Arben Ristani – Dakord do të jem.

Ilir Meta – Dakord atëherë, në të ardhmen do të vendoset praktika që u diskutua më sipër nga zoti Xhafaj, Dokle dhe Islami. Mirupafshim!
(Mbyllet mbledhja)

